Afrikaans.com vier Internasionale Moedertaalmaand! - Africa InTouch News
Posted in Education by Admin on 18 February, 2019 at 5:57 p.m.
Internasionale Moedertaaldag word op 21 Februarie gevier. ’n Inisiatief wat Afrikaans.com na aan die hart lê omdat ons glo dat ons kinders die geleentheid moet kry om in hulle moedertaal skool te gaan. Die waarde van moedertaalonderrig kan nie genoeg beklemtoon word nie en dis vir ons ’n saak van erns om alle moedertale te sien groei en gedy ... ook Afrikaans. Daarom werk ons hard daaraan om hierdie onderrigtaal vir die nuwe geslag nog meer toeganklik te maak.
Sê Ingrid Erlank, redakteur Afrikaans.com: “Die voorreg van moedertaalonderrig gee elke Afrikaanssprekende ’n voorsprong. Nie net is ons ten volle twee- of meertalig nie, maar wanneer ons ten gunste van moedertaalonderrig besluit, kan ons begrippe en vakke soos wetenskap en wiskunde soveel makliker bemeester. Die viering van jou moedertaal skep respek vir ander tale en taalgemeenskappe. Afrikaans is #onstaal en onmisbaar in moedertaalmaand.”
Die Afrikaans.com-webtuiste het ’n hele afdeling afgestaan aan moedertaalonderrig en hier gee ons jou die bewese feite en antwoorde op jou vrae, en kry jy raad en ondersteuning sodat jy kan seker maak jy rus jou kind toe om sy/haar volle potensiaal te ontwikkel.
Jy kan ook ...
Hoe kan jy 'n verskil maak
- Praat en geniet jou taal
- Laat leer jou kind so lank moontlik in sy/haar moedertaal. So ontwikkel jy respek en insig vir jou mense en ook vir ander en kan jou kind groei en gedy, want sy/haar wortels is stewig geanker
- Ondersteun Afrikaanse organisasies, Afrikaanse feeste, musiek, boeke en teater
- Kyk Afrikaanse TV, lees Afrikaanse koerante en tydskrifte.
Kortom ... LEEF Afrikaans ... by die werk, by die skool en in jou huis en koester jou ryk erfenis. Afrikaans behoort aan elkeen wat deel voel van Suid-Afrika.
Nuusverklaring ingestuur deur: Ingrid / afrikaans.com